

**BRANNVARSLINGSANLEGGET**

Kiellands Hus er klassifisert som et "særskilt brannobjekt" av Oslo kommune fordi det er bygget leiligheter og drives næringsaktivitet i form av et kjøpesenter i samme bygg som en bensinstasjon. Et "særskilt brannobjekt" defineres som *bygg, områder eller virksomheter hvor en brann kan føre til tap av mange liv eller påføre betydelige skader på helse, miljø eller materielle verdier.* Kommunen, gjennom det lokale brannvesenet, fører tilsyn for å sikre at brannsikkerheten og de nødvendige rutinene ivaretas på en forsvarlig måte i slike objekter. Brannvarslingsanlegget i Kiellands hus er koblet direkte til Oslo brann- og redningsetat (OBRE) sin alarmsentral, 110.

Dette innebærer følgende:

• Alle seksjonene i bygget er isolert fra hverandre, og har direkte alarmoverføring til OBRE, 110. Det finnes fem direktelinjer til OBRE: én for hver av de fire oppgangene, og én for bensinstasjonen og kjøpesenteret. Hvis det går av en alarm i en av seksjonene, vil alarmen ikke utløses i de andre seksjonene, med mindre det faktisk er en brann. Da vil OBRE utløse alarmen i resten av bygget og ta ansvar for evakuering av beboere.

• Forsøk aldri å stoppe varsleren i leiligheten. Varslerne er seriekoblede og har ikke batteri, de styres av en brannsentral. Brannvarslingsdetektoren skal ikke kobles fra i leiligheten uten skriftlig tillatelse fra styret. Den juridiske eieren er økonomisk ansvarlig hvis branndetektoren blir skadet eller frakoblet, slik at brannvarslingsanlegget gir feil. Feilretting koster minst 4500 kr. Dersom det er behov for utrykning fra Lysteknikk, vil seksjonseier bli fakturert 5750 kr + eventuelle kostnader for deler.

• Det er programmert en alarmforsinkelse på 2 ½ minutt i detektorene i hver leilighet. Det betyr at hvis en unødvendig alarm utløses (f.eks matlaging), har beboeren 2 ½ minutt på å stoppe alarmen på hovedpanelet i 1. etasje. På panelet vises nedtelling, og beboeren kan se hvor mye tid som er igjen før alarmen går i resten av oppgangen og hos OBRE. Når alarmen stoppes, begynner systemet å telle ned ytterligere 2 ½ minutt – denne tiden brukes til å tilbakestille systemet. Hvis ikke alarmen stoppes, vil den gå i de andre leilighetene og i fellesarealene, og OBRE vil rykke ut. En unødvendig utrykning koster for øyeblikket 1514 kr, og dette vil bli belastet den juridiske eieren. Hvis alarmen går i oppgangen, må beboeren gå til inngangspartiet for å ta imot OBRE. Det er beboers ansvar å sette seg inn i hvordan alarmen kan stoppes før den utløses. Det er ikke tid til å lese instruksjoner når alarmen først har gått.

**OBS!!! Det er kun beboeren i leiligheten hvor alarmen er utløst som kan stoppe alarmen. Hvis en annen person stopper alarmen uten å ha forsikret seg om at det er en falsk alarm i leiligheten, kan både Brannvesenet og Politiet anmelde vedkommende!**

**Branninstruks er som følger:**

Hvis alarmen går, og det ikke er i din leilighet, skal du evakuere og stille deg utenfor inngangspartiet til oppgangen. OBRE eller et styremedlem vil gi beskjed når du kan gå tilbake til leiligheten.

NB! Hvis korridoren eller trappeoppgangen er fylt med røyk, skal du umiddelbart gå tilbake til leiligheten og vente på røykdykkere fra OBRE. Det er røyken som dreper.

**Se egen** [**instruks fra Lysteknikk**](https://kiellandshus.net/wp-content/uploads/2021/11/Unnga-uonsket-alarm.-Med-forsinkelse..pdf) **for hvordan man stopper uønsket alarm.**

Eventuelle spørsmål kan sendes til styrets mailkonto: [garmanbo@gmail.com](mailto:garmanbo@gmail.com)